
Az orvos kártérítési felelőssége

Dolgozatomban az orvosi felelősség jogi szabályozásának egyes irányait illetve az ahhoz kapcsolódó magyar és külföldi bírói jogban megjelenő egyes eseteket szeretném bemutatni, az orvosi műhibák szemszögéből.
A tanulmány felépítését a generálistól a speciálisig rendszer szerint építettem fel, tehát az orvosi kártérítés alapját képző orvosi műhibafogalom tárgyalását illetve annak a kialakulás történetét láttam elsődleges tisztázandó szempontnak. Az orvosi műhibafogalom ismertetése után a kártérítési jog elengedhetetlen fogalmát a kár és a kártérítés viszonyrendszerét igyekeztem ismertetni. Az új Ptk. deliktuális és kontraktuális felelősségrendszer-bővülésének köszönhetően fontosnak tartom az orvos-beteg közötti viszony szabályait és annak tendenciáit ismertetni. Mivel az orvosi műhibákból eredő orvosi felelősség kérdése és kártérítési megoldásai bírósági határozatokon keresztül mutatható be a legszemléletesebben, így igyekeztem magam is konkrét jogeseteken keresztül ismertetni az orvosi kártérítési perekben legtöbbször előforduló problémákat, úgy, mint a szülészet-nőgyógyászati tevékenységgel okozott károk, a gyógyulási esély elvesztésének kártérítési értékelése, a tájékoztatás hibájából eredő károk illetve az idegen test testüregben hagyásával okozott kár.




